
Sajátos nevelési igény és magányosság Szociometriai kutatás egy integráló középiskolában

Dolgozatom célja, hogy egy középiskola keretein belül vizsgáljam az integráció megvalósulását, eredményességét. A kutatásomban egy integráló gimnázium azon osztályainak, osztályközösségeinek szociometriai állapotát vizsgáltam, ahol tanul szakértői véleménnyel rendelkező sajátos nevelési igényű (SNI) tanuló. Szerettem volna megállapítani, hogy ezen közegen belül a fogyatékossággal rendelkező tanulók milyen helyzetben vannak; az osztályközösség mennyire fogadta el őket, és melyek az elfogadás, illetve el nem fogadás személyiségen belüli, valamint környezeti okai.
Egy osztályközösség az iskola és az osztály szervezési kereteitől függően akár 6-8 évig is fennmaradhat, azaz a tagjai ezen évek alatt, a nyári szünet kivételével, idejük nagy részét ebben a közösségben töltik. Ezért jelentős kérdés, hogy az SNI tanulók mennyire képesek beilleszkedni a saját osztályuk közösségi hálózatába, az osztálytársak mennyire fogadják el és be őket.
A közösségi hálózatok feltérképezésének, a viszonyok megjelenítésének legjobb és legpontosabb lehetősége a Mérei Ferenc által kidolgozott több szempontú szociometria. Kutatásomban öt középiskolai osztályt vizsgáltam ezzel a módszerrel, majd a szociometriai felmérés alapján, a magányos helyzetű, azaz kölcsönös kapcsolatokkal nem rendelkező tanulókkal és az összes SNI tanulóval készítettem félig strukturált interjúkat. Az interjúkat a tanulók saját magukra és az osztályközösségükre alkalmazott pozitív és negatív kifejezéseinek mentén elemeztem.
A kutatás eredményei szerint szignifikáns különbség mutatkozik a különböző tanulói csoportok önmagukról és osztályközösségükről alkotott véleményük között.
Az SNI tanulók önértékelése, azaz a pozitív kifejezéseik száma, markáns különbséget mutat a magányos helyzetű, de nem SNI tanulók önértékelésével szemben.
Ugyan ez a helyzet a közösségről alkotott vélemények szempontjából. Az SNI tanulók véleménye jelentősen pozitívabb az osztályközösségükről, mint a nem SNI tanulóké.



